Dacă te întrebi cât trăiește un chihuahua - ei bine, rasa este una longevivă, asemenea tuturor câinilor de talie mică. Totuși, pentru ca noul tău prieten să aibă o viață lungă și fericită alături de tine, e important ca sănătatea să fie luată mereu în considerare.
Unul dintre motivele pentru care se recomandă achiziționarea câinelui de la o canisă chihuahua de încredere are legătură cu predispozițiile pe care le are rasa. Când vine vorba despre a achiziționa un cățel chihuahua, prețul este doar unul dintre criteriile care trebuie avute în vedere, niciodată cel mai important. Starea sa de sănătate primează.
Deși este o rasă în general sănătoasă, înmulțirea exagerată și necontrolată și dimensiunile extrem de mici o predispun la o serie de probleme de sănătate:
- Luxația patelară este o afecțiune frecventă la câinii de talie mică și se produce atunci când patela (rotula) nu este corect aliniată cu celelalte oase din structura articulației genunchiului. Afecțiunea este prezentă încă de la naștere, chiar dacă simptomele apar mai târziu, după instalarea artritei;
- Hipoglicemia este o afecțiune frecventă în rândul câinilor de talie mică, favorizată de absența depozitelor adipoase. Cățeii devin puțin activi, mucoasele devin cianotice, aceștia încep să tremure necontrolat și dacă nu se intervine imediat, pot intra în comă. Hipoglicemia este o problemă serioasă, care îi poate pune viața în pericol cățelului tău;
- Murmurul cardiac este o problemă de sănătate determinată de afectarea modului în care circulă sângele în interiorul celor 4 camere ale inimii. Prezența unui murmur cardiac impune o evaluare cardiologică completă și tratament;
- Stenoza pulmonară este o afecțiune congenitală în care valva pulmonară este deformată și nu își poate îndeplini corect funcția. Netratată, stenoza pulmonară determină insuficiență cardiacă;
- Colapsul traheal are cauze incomplet elucidate, dar există o transmisibilitate genetică, se pare;
- Hidrocefalia poate afecta puii de chihuahua, care mor, în general, înainte de a împlini vârsta de 4 luni. Este unul dintre motivele pentru care unii crescători recomandă achiziția unui pui abia după această vârstă;
- Tremuratul incontrolabil apare frecvent la câinii chihuahua, mecanismul care îl declanșează fiind necunoscut. Se observă, totuși, că tremuratul apare în special în situații de stres și agitație și, desigur, la frig.